**Reabilitare (pseudo)termică**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Într-un colţ din lumea mare,

Într-un orăşel discret,

Un primar, băiat deştept,

S-a gândit la o lucrare

Pentru simplii cotizanţi,

Aliaţi, sau opozanţi.

Le propuse aşadar,

Cu alai şi pompă multă,

Calm bătîndu-se pe burtă,

Ca să le aducă-n dar

O mândreţe de lucrare :

Termoreabilitare.

Cum un cal la dinţi nu face

Să îl cauţi, de-l primeşti,

Le-a servit la toţi poveşti,

Şi trataţi drept dobitoace

Înghiţiră un contract

De batjocoră de fapt.

Suportînd ceva din costuri

(O cincime, ce e drept),

I-au tras binişor în piept,

Şi mizînd c-acele rosturi

Bieţii nu le cunoştea,

S-au distrat ce leapşă-şi iau.

Luni de chinuri şi calvar

Au urmat de-aci-nainte,

Cu sudălmi pe lucruri sfinte

Aruncate în zadar

La echipe de Dorei,

Ce lucrau tot cum ştiu ei.

S-ancheiat şi tevatura,

Tras-impinsă spre final.

S-a făcut proces-verbal,

S-a strigat de 3 ori « Ura »

Şi c-o foarfecă mai mare

S-a făcut inaugurare.

N-a trecut a treia ploaie,

Că au şi-nceput s-apară

Stalactite, bunăoară,

La etajul zece-n baie,

Iar culoarea la faţadă

E de-acuma pastelată.

Termopanul, bată-l vina,

A ţinut şi el un an,

Şi-ncercau vecinii-n van

Să îi afle ei pricina,

Căci constructorul, se pare,

Nici că se stresa prea tare.

Au tot strâns din dinţi, măsele,

Vreo doi ani în continuare,

Până când, din întâmplare,

Au căzut bucăţi din ele,

Din faţade laterale,

Prinse cât să stea-n picioare.

Îndârjiţi nevoie mare

Să îşi afle dar dreaptatea,

S-au gândit că poate partea

Le-o va ţine clar şi tare,

Şi acuma, tot primarul.

Că doar le-a promis cu carul.

Strânşi grămadă într-o sală,

I-au primit cu suc, fursecuri

Şi le-au spus că până Miercuri

Vor primi, în plic, o coală

C-un răspuns edilitar,

Însăşi de la Dom’ Primar.

Şi-au aflat, într-adevăr,

Că problema, rezolvare,

S-ar părea că nu prea are,

Fiindcă au zburat uşor

Cei trei ani, fir-ar să fie,

Cât a fost în garanţie…